CELEX: 62020TN0122
Language: el
Date: 2020-02-20 00:00:00
Title: Υπόθεση T-122/20: Προσφυγή της 20ής Φεβρουαρίου 2020 — Sciessent κατά Επιτροπής

20.4.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 129/22
            
         
      Προσφυγή της 20ής Φεβρουαρίου 2020 — Sciessent κατά Επιτροπής
      (Υπόθεση T-122/20)
      (2020/C 129/28)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Sciessent LLC (Beverly, Μασαχουσέτη, Ηνωμένες Πολιτείες) (εκπρόσωποι: K. Van Maldegem και P. Sellar, δικηγόροι, και V. McElwee, Solicitor)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την εκτελεστική απόφαση (ΕΕ) 2019/1960 της Επιτροπής, της 26ης Νοεμβρίου 2019 για τη μη έγκριση του ζεόλιθου αργύρου ως υπάρχουσας δραστικής ουσίας για χρήση σε βιοκτόνα των τύπων προϊόντων 2 και 7 (1)·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο προβάλλει παράβαση νόμου σχετική με την εφαρμογή των Συνθηκών και των άρθρων 4 και 19 του κανονισμού (ΕΕ) 528/2012 (2).
                  
                              —
                           
                           
                              Η καθής, επικαλούμενη τις γνωμοδοτήσεις της επιτροπής βιοκτόνων σχετικά με την έγκριση της δραστικής ουσίας ζεόλιθου αργύρου για προϊόντα τύπων 2 και 7, κατέληξε στο συμπέρασμα ότι η ουσία δεν μπορεί να εγκριθεί διότι δεν αποδείχθηκε ότι είναι αρκούντως αποτελεσματική. Ωστόσο, κατά την προσφεύγουσα, η αξιολόγηση της αποτελεσματικότητας διενεργήθηκε εσφαλμένα, με αναφορά στο αντικείμενο στο οποίο χρησιμοποιήθηκε ο ζεόλιθος αργύρου. Η αποτελεσματικότητα της ουσίας, δηλαδή του ζεόλιθου αργύρου, αποδείχθηκε από την προσφεύγουσα σύμφωνα με την εφαρμοστέα νομοθεσία. Η καθής, στην αξιολόγηση και στα πορίσματά της επί της αποτελεσματικότητας της ουσίας, ερμήνευσε και εφάρμοσε εσφαλμένα τη σχετική νομοθεσία.
                           
                        
            
                  2.
               
               
                  Με τον δεύτερο λόγο προβάλλει αναρμοδιότητα — παράβαση του άρθρου 290 ΣΛΕΕ και των άρθρων 4 και 19 του κανονισμού (ΕΕ) 528/2012.
                  
                              —
                           
                           
                              Η αιτιολογία που παρατίθεται στην προσβαλλόμενη πράξη για τη μη έγκριση του ζεόλιθου αργύρου συνίσταται στη δήθεν ανεπαρκή αποτελεσματικότητα του κατεργασμένου αντικειμένου στο οποίο χρησιμοποιήθηκε. Ωστόσο, η προσφεύγουσα υποστηρίζει ότι τα μοναδικά κριτήρια τα οποία μπορούσε νομίμως να λάβει υπόψη η καθής είναι μόνον εκείνα που απαριθμούνται στα άρθρα 4 και 19 του κανονισμού (ΕΕ) 528/2012. Δεν περιλαμβάνεται στα κριτήρια αυτά η αποτελεσματικότητα του κατεργασμένου αντικειμένου, η αξιολόγηση της οποίας γίνεται, ούτως ή άλλως, στο δευτερεύον, επόμενο στάδιο της χορηγήσεως άδειας κυκλοφορίας του βιοκτόνου, σε επίπεδο κράτους μέλους. Λαμβανομένου υπόψη ότι αυτή ακριβώς η αξιολόγηση πραγματοποιήθηκε από την καθής προκειμένου να δικαιολογηθεί η μη έγκριση του ζεόλιθου αργύρου, όπερ σημαίνει ότι η καθής υπερέβη κατάφωρα τις αρμοδιότητες που της ανατίθενται από τον κανονισμό (ΕΕ) 528/2012, η καθής παρέβη το άρθρο 290 της Συνθήκης και τα άρθρα 4 και 19 του κανονισμού.
                           
                        
            
                  3.
               
               
                  Με τον τρίτο λόγο προβάλλει παράβαση νόμου σχετική με την εφαρμογή των Συνθηκών — αρχή απαγορεύσεως των διακρίσεων.
                  
                              —
                           
                           
                              Η επίμαχη ουσία της προσφεύγουσας αντιμετωπίστηκε κατά διαφορετικό τρόπο σε σχέση με άλλες ουσίες που χρησιμοποιούνται για τα ίδια προϊόντα τύπων 2 και 7, χωρίς η καθής να δικαιολογήσει κατά τρόπο αντικειμενικό για ποιον λόγο ο ζεόλιθος αργύρου πρέπει να αντιμετωπίζεται διαφορετικά από τις λοιπές ουσίες, οι οποίες, στο σύνολό τους, υπόκεινται στους ίδιους κανόνες αξιολογήσεως σύμφωνα με τον κανονισμό (ΕΕ) 528/2012 (και την οδηγία 98/8/ΕΚ (3)) για τους ίδιους τύπους προϊόντων.
                           
                        
            
                  4.
               
               
                  Με τον τέταρτο λόγο προβάλλει παράβαση νόμου σχετική με την εφαρμογή των Συνθηκών — αρχή της ασφάλειας δικαίου.
                  
                              —
                           
                           
                              Η καθής απηύθυνε ανοικτή επιστολή στον πρόεδρο της επιτροπής βιοκτόνων, με σκοπό να διασαφηνιστεί με ποιον τρόπο πρέπει να ερμηνευθεί και να εφαρμοστεί η θεσπιζόμενη με τον κανονισμό 528/2012 νομοθεσία όσον αφορά την αξιολόγηση της αποτελεσματικότητας και τα κατεργασμένα αντικείμενα. Καίτοι η σχετική νομοθεσία είναι σαφής, με την εν λόγω επιστολή επιβεβαιώθηκε εκ νέου ότι η απόδειξη των πλεονεκτημάτων των κατεργασμένων αντικειμένων δεν εμπίπτει στο πεδίο εφαρμογής του κανονισμού (ΕΕ) 528/2012. Η προσφεύγουσα βασίστηκε στο περιεχόμενο της εν λόγω επιστολής, η οποία επιβεβαίωσε τη σαφήνεια της νομοθεσίας, και είχε την εύλογη προσδοκία ότι η επίμαχη ουσία θα εγκριθεί. Συνεπώς, προκύπτει ότι η προσβαλλόμενη πράξη προσβάλλει τόσο την αρχή της δικαιολογημένης εμπιστοσύνης όσο και την αρχή της ασφάλειας δικαίου.
                           
                        
            
         (1)  ΕΕ 2019, L 306, σ. 42.
      
         (2)  Κανονισμός (ΕΕ) 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012 , σχετικά με τη διάθεση στην αγορά και τη χρήση βιοκτόνων (ΕΕ 2012, L 167, σ. 1).
      
         (3)  Οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (ΕΕ 1998, L 123, σ. 1).